Diari Oficial de la Generalitat Valenciana


Sumari del DOGV 6175, del 30-12-2009 (2009/14560)

ORDE de 18 de desembre de 2009, de la Conselleria de Sanitat, per la qual regula les bases generals a què han de sotmetre's els concerts per a places assistencials en determinats centres d'atenció i prevenció de drogodependències i s'efectua la convocatòria pública per al període 2010-2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6175

Data del DOGV
:   30-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14470


Data del document
:   18-12-2009

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * toxicomania
    * ajuda pública

ORDE de 18 de desembre de 2009, de la Conselleria de Sanitat, per la qual regula les bases generals a què han de sotmetre's els concerts per a places assistencials en determinats centres d'atenció i prevenció de drogodependències i s'efectua la convocatòria pública per al període 2010-2011. [2009/14839]
La Llei 5/1997, de 25 de juny de la Generalitat Valenciana, per mitjà de la que es regula el Sistema de Servicis Socials en l'àmbit de la Comunitat Valenciana, es referix en el títol II als diversos tipus de servicis socials especialitzats i arreplega explícitament l'atenció i prevenció de les drogodependències.
El Decret Legislatiu 1/2003, d'1 d'abril, del Consell, que aprova el Text Refós de la Llei sobre Drogodependències i Altres Trastorns Addictius, establix i regula les mesures i accions encaminades a la prevenció, assistència, incorporació i protecció social de les persones drogodependents.
Ambdós disposicions preveuen que els recursos privats ben acreditats completen, quan les necessitats assistencials ho requerixen, l'oferta pública, i es poden establir per a això concerts entre l'Administració de la Generalitat i els centres de servicis d'atenció i prevenció de les drogodependències de naturalesa privada.
El Decret 51/1999, de 30 de març, del Govern Valencià, aprova el Reglament que regula les normes a què s'han de sotmetre els concerts de l'Administració de la Generalitat amb els centres d'iniciativa social de titularitat privada, i fa esment expressament dels servicis d'atenció i prevenció de les drogodependències. Es limita a regular exclusivament els aspectes essencials i comuns dels servicis socials especialitzats i deixa a les convocatòries la concreció dels aspectes més puntuals.
La disposició final primera del Decret 51/1999 establix que els concerts han de ser objecte d'una convocatòria pública mitjançant una orde de la conselleria que exercisca les competències en la matèria.
Corresponen a la Conselleria de Sanitat, a la qual s'adscriu l'Agència Valenciana de Salut, les competències en matèria de drogodependències i altres trastorns addictius, d'acord amb el Decret 25/2005, de 4 de febrer, del Consell, pel qual aprova els Estatuts reguladors de l'Agència Valenciana de Salut.
Per això, fent ús que disposen la disposició addicional primera i l'article 47.11 del Decret Legislatiu de 16 de juny de 1991, del Consell, pel qual aprova el Text Refós de la Llei de la Hisenda Pública de la Generalitat Valenciana, i segons el que preveuen l'Orde de 26 de setembre de 1994 de la Conselleria d'Economia i Hisenda sobre la tramitació anticipada d'expedients de despeses, i la resta de preceptes esmentats,
ORDENE
Article 1. Objecte
Constituïx l'objecte d'esta orde efectuar una convocatòria pública per a la posada a disposició de la conselleria amb competències en matèria de drogodependències de places assistencials en els centres d'atenció i prevenció de drogodependències que s'assenyalen en l'annex I, i també establir les bases generals que han de regir esta convocatòria pública.
Article 2. Vigència
El concert comença a vigir després de formalitzar-lo, la qual cosa no tindrà lloc abans de l'1 de març de 2010, i acaba el 31 de desembre de 2011.
Article 3. Finançament
El finançament dels concerts objecte d'esta convocatòria s'efectua a càrrec del programa 313.20, línia T4913, amb la condició que hi haja crèdit adequat i suficient en els pressupostos de la Generalitat per als exercicis econòmics 2010 i 2011.
Per a això, i d'acord amb el que establix l'apartat c del punt 11 de l'article 47 del Text Refós de la Llei de la Hisenda Pública Valenciana, s'ha de donar publicitat als crèdits que financen estos concerts.
Article 4. Garantia
1. D'acord amb el que establix el Decret 51/1999, de 30 de març, del Govern Valencià, pel qual aprova el Reglament que regula les normes a què s'han de sotmetre els concerts de l'Administració de la Generalitat amb els centres d'iniciativa social de titularitat privada, s'establix com a garantia provisional per als participants en esta convocatòria la quantia de cent euros (100 €).
2. D'acord amb el decret que s'ha esmentat, els titulars de centres que hagen sigut adjudicataris han de constituir una garantia definitiva, per un import equivalent al 0,1% del total del finançament públic previst per a la totalitat del període de vigència del concert.
3. Per a la constitució i tramitació de les garanties, cal ajustar-se al que disposen capítol primer del títol quart de la Llei 30/2007, de 30 d'octubre, de Contractes del Sector Públic, i l'Orde de 14 de febrer de 1986, de la Conselleria d'Economia i Hisenda, per la qual regula el procediment de constitució i devolució de fiances.
Siga quina siga la forma triada per a formalitzar la garantia, s'ha de depositar en els servicis territorials de la Conselleria d'Economia i Hisenda de la província corresponent, els quals han de lliurar al beneficiari la carta de pagament acreditativa del depòsit, el qual l'ha de presentar en la Direcció General de Drogodependències.
DISPOSICIONS FINALS
Primera
En tot el que no regula esta orde, cal ajustar-se al que disposen la Llei de la Hisenda Pública de la Generalitat Valenciana, el text de la qual refós va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions.
Segona
Esta orde té efecte l'endemà de la publicació en el Diari Oficial de la Comunitat Valenciana.
Contra este acte, i d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'hi pot interposar, potestativament, un recurs de reposició davant del mateix òrgan que l'ha aprovat, en el termini d'un mes comptador des de l'endemà de la publicació.
Així mateix, i d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, s'hi pot interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, sense perjuí de la interposició de qualsevol altre recurs que s'estime convenient.
València, 18 de desembre de 2009
El conseller de Sanitat,
MANUEL CERVERA TAULET
Annex I
Bases generals de les convocatòries de concerts per a places assistencials en determinats centres d'atenció i prevenció de les drogodependències
Títol I
Disposicions generals
Primera. Àmbit d'aplicació
Estes bases s'apliquen als concerts que, a l'empara d'esta convocatòria, subscriguen la conselleria competent en matèria de drogodependències i les persones naturals o jurídiques que facen prestacions en matèria de drogodependències, després que siguen triades per mitjà d'un procediment de concurrència competitiva, en l'àmbit territorial de la Comunitat Valenciana.
Segona. Objecte
1. L'objecte dels concerts d'esta convocatòria és posar a disposició de la conselleria competent en matèria de drogodependències places, en els distints recursos, per a cobrir les necessitats d'atenció de les drogodependències i altres trastorns addictius
2. La tipologia de centres que es concerten és la següent:
- Unitats de Deshabituació residencial (UDR)
- Vivendes tutelades (VT)
- Centres de dia (CD)
Tercera. Requisits
Poden concórrer a esta convocatòria i subscriure, si és el cas, els concerts amb la Generalitat, les persones físiques o jurídiques que tinguen els requisits previstos en el Decret 51/1999 i els següents:
a) Tindre plena capacitat d'obrar.
b) Complir la normativa sobre l'acreditació i el registre de centres d'atenció i prevenció de les drogodependències.
c) No incórrer en cap prohibició de contractar amb les administracions públiques de les previstes en l'article 49 de la Llei 30/2007, de 30 d'octubre, de Contractes del Sector Públic.
d) Garantir la qualitat adequada en la prestació dels servicis propis del concert.
e) Acreditar documentalment l'experiència en la gestió de centres de servicis d'atenció i prevenció de les drogodependències.
f) Acreditar la titularitat del centre o servici en què s'exercix l'activitat objecte del concert.
g) Tindre la disponibilitat dels locals on estiga el centre, bé com a propietaris o bé com a titulars d'un dret d'ús i gaudi, i en este cas han d'acreditar que compten amb l'autorització del propietari per a dedicar-los al fi que s'establisca en el concert.
h) Que no s'haja rescindit un concert de naturalesa idèntica amb el mateix titular, per una causa imputable al ell.
Quarta. Documentació
S'ha de presentar l'imprés normalitzat de sol·licitud, d'acord amb el model establit en l'annex II, en el qual ha de constar, entre altres dades, el nombre i la tipologia de les places oferides pel centre, i la documentació següent:
a) Els documents que acrediten la identificació i personalitat del sol·licitant (DNI, escriptures, poders, NIF), adequats a la seua naturalesa jurídica. En el casa de les persones jurídiques, han d'aportar una còpia autenticada o una fotocòpia compulsada, si és el cas, dels estatuts, en què ha de constar explícitament l'àmbit de l'entitat.
b) La garantia provisional de la quantia prevista en estes bases generals i en la convocatòria, i de la forma que s'hi establix.
c) La llista del grup professional amb què compte el centre, amb la descripció del nom i cognoms, la titulació, les funcions que fan i la relació laboral que tenen amb el titular, i també el nombre d'hores diàries de dedicació. (annex IV).
d) Un testimoni judicial, una certificació administrativa o una declaració responsable atorgada davant d'una autoritat administrativa, un notari públic o un organisme professional qualificat, de no trobar-se sotmesa a cap dels supòsits de prohibició per a contractar amb l'Administració.
e) Una escriptura de propietat del local en què s'ubica el centre o el títol pel qual se n'acredite la disponibilitat i, en este cas, també l'autorització per part del titular per a dedicar el local al fi previst en el concert.
f) L'acreditació, abans que no es dicte la proposta de resolució del concert, que està al corrent del compliment de les obligacions tributàries i de la Seguretat Social.
g) El projecte de gestió, en el qual s'han d'especificar els programes que s'apliquen en cada un dels recursos, incloses les activitats de caràcter rehabilitador, assistencial, educatiu, ocupacional, recreatiu i de convivència, i també les relatives a l'atenció i manutenció dels usuaris. En tots els casos, s'han de descriure els mitjans humans i materials.
h) Una memòria descriptiva del funcionament i les actuacions del centre i també la descripció de les dependències, els mitjans materials i l'equipament amb què compta.
i) Un certificat expedit per l'entitat bancària en què s'hagen d'efectuar, si és el cas, els pagaments, en el que s'especifiquen el codi de l'entitat, el codi de la sucursal, el número i el titular del compte, i també un document d'alta de tercers, segons el model que s'adjunta com a annex V.
La presentació de la sol·licitud comporta l'autorització a l'òrgan gestor perquè obtinga de forma directa, a través de certificats telemàtics, l'acreditació del compliment de les obligacions tributàries i de la Seguretat Social, en els termes que preveu l'article 9 de la Llei 11/2007, de 22 de juny, d'accés electrònic dels ciutadans als servicis públics.
Títol II
Procediment
Capítol I
Iniciació
Cinquena. Sol·licituds
La sol·licitud l'ha de subscriure el titular del centre la integració del qual se sol·licita. Hi ha d'adjuntar el seu Document Nacional d'Identitat. En el cas que la titularitat corresponga a una persona jurídica, la sol·licitud l'ha de subscriure la persona amb capacitat legal de representació de l'entitat, capacitat que s'ha d'acreditar amb documents.
Cada titular pot presentar en una mateixa sol·licitud la integració en el règim de concerts d'un o més dels seus centres.
Les sol·licituds s'han de presentar, juntament amb la documentació requerida en l'article anterior, en el registre de la Conselleria de Sanitat, al carrer del Misser Mascó, 31, 46656 València, sense perjuí del que establix l'article 38.4 de la Llei 30/1992, de règim Jurídic de les Administracions Públiques i del Procediment Administratiu Comú.
El termini de presentació de sol·licituds d'esta convocatòria es de 15 dies hàbils', comptats a partir de l'endemà de la publicació en el Diari Oficial de la Comunitat Valenciana.
Si la sol·licitud no té els requisits exigits, o no s'hi adjunta tota la documentació prevista, es requerirà a la persona interessada que, en el termini de 10 dies, esmene la falta o aporte els documents necessaris, amb la indicació que si no ho fa es considerarà que desistix de la petició, després d'una resolució que s'ha de dictar en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Capítol II
Ordenació i instrucció
Sisena. Verificació de la sol·licituds
Una vegada presentades les sol·licituds, la Direcció General de Drogodependències les verifica. Pot fer d'ofici les actuacions que considere necessàries per a la determinació i la comprovació de les dades per les quals s'ha d'aprovar o de rebutjar el concert, i ha d'observar sempre la cautela deguda per a la salvaguarda del principi de confidencialitat exigible.
Setena. Comissió d'avaluació
Les sol·licituds les avalua una comissió d'avaluació, segons els criteris de selecció determinats en l'article següent.
La comissió d'avaluació està integrada pels membres següents:
President: el titular de la direcció general competent en matèria de drogodependències o la persona que designe per a la substitució d'ell.
Vocals:
a) El secretari tècnic de Drogodependències de la Direcció General de Drogodependències.
b) El cap del Servici de Gestió de la Direcció General de Drogodependències.
c) El cap de la Unitat d'Assistència i Sistemes d'Informació de la Direcció General de Drogodependències.
d) El cap de la Secció de Reinserció de la Direcció General de Drogodependències.
e) El cap de la Secció d'Estudis i Investigació de la Direcció General de Drogodependències.
f) Un funcionari del Servici de Gestió de la Direcció General de Drogodependències, designat pel titular de la Direcció General de Drogodependències, que fa les funcions de secretari.
Huitena. Criteris de valoració
Els criteris que es tenen en compte en el procés de valoració de les sol·licituds presentades són, per orde decreixent d'importància, els següents:
1r. El nivell de necessitat dels diferents tipus de places oferides pel sol·licitant, segons el nivell de demanda que n'hi haja en l'àmbit geogràfic del centre, i també segons la planificació de recursos que conté el pla estratègic.
La valoració d'este criteri és com a màxim de 40 punts.
2n. La qualitat de la prestació del centre sol·licitant, amb una valoració màxima de 40 punts, subdividida en tres nivells distints, allistats per orde decreixent:
- Programes d'activitats oferides: valoració màxima de 20 punts.
- Plantilla, en relació amb el nombre i la tipologia del total dels usuaris del centre, atenent tant el nombre com la qualificació professional dels membres. La valoració màxima d'este apartat és de 10 punts.
- Mitjans materials de què disposa el centre, tant pel que fa a les instal·lacions pròpies com pel que fa al nivell d'equipament del centre. Valoració màxima de 10 punts.
3r. Experiència en altres concerts del titular del centre sol·licitant, amb una valoració màxima de 20 punts.
La ponderació dels criteris es fa sobre 100 punts. No es computen com a criteri de valoració els requisits exigits per a participar en la convocatòria.
No obstant el que s'ha exposat, i d'acord amb el que establixen l'article 37.2 del Decret Legislatiu 1/2003, del Consell, que aprova el Text Refós de la Llei sobre Drogodependències i Altres Trastorns Addictius, i l'article 64 de la Llei 5/1997, de 25 de juny, de la Generalitat Valenciana, per la qual regula el Sistema de Servicis Socials en l'àmbit de la Comunitat Valenciana, tenen preferència per a acollir-se al règim de concerts les entitats sense finalitat lucrativa que abans de l'entrada en vigor d'esta orde hagen sigut beneficiàries de subvencions per al manteniment de centres d'atenció i prevenció de les drogodependències.
Una vegada avaluades les sol·licituds, l'òrgan col·legiat ha d'emetre un informe en què concrete el resultat de l'avaluació.
Capítol III
Finalització del procediment
Novena. Proposta
L'òrgan instructor, a la vista de l'informe, ha d'elevar al director gerent de l'Agència Valenciana de Salut una proposta d'autorització o denegació dels concerts, en un termini màxim de dos mesos des de la finalització del termini de presentació de sol·licituds. En la proposta ha de figurar el nombre de places que es concerten i que han de quedar a disposició de la Conselleria de Sanitat a partir del moment en què es formalitze el concert.
Deu. Adjudicació o denegació
El director gerent de l'Agència Valenciana de Salut, dins de les disponibilitats pressupostàries, ha de dictar un acte administratiu pel qual autoritze o denegue els concerts, en un termini màxim de 3 mesos des de la finalització del termini de presentació de sol·licituds.
En tots els casos, les sol·licituds que no hagen rebut cap notificació expressa en el termini indicat en el primer paràgraf d'este article han d'entendre desestimada la sol·licitud, d'acord amb el que establix l'article 44.1, de la Llei 30/1992, de Règim Jurídic de les Administracions Públiques i del Procediment Administratiu Comú.
Onze. Recursos
Contra la resolució d'adjudicació o denegació, que no esgota la via administrativa, s'hi pot interposar un recurs d'alçada davant del conseller de Sanitat, en el termini d'un mes comptador des de l'endemà de la publicació de la resolució, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27.2 del Decret 25/2005, de 4 de febrer, que aprova els Estatuts reguladors de l'Agència Valenciana de Salut.
Capítol IV
Formalització dels concerts
Dotze. Formalització
Els concerts es formalitzaran en un document administratiu dins del termini de trenta dies comptador des de l'endemà de la notificació de l'adjudicació. El documenta que s'ha dit constituïx el títol suficient per a accedir a qualsevol registre públic i pot, no obstant això, elevar-se a escriptura pública quan ho sol·licite el titular del centre concertat, i són al seu càrrec les despeses derivades d'este atorgament.
Han de constar en este document de forma expressa els drets i obligacions de les parts, el nombre i la tipologia de les places concertades, la duració del concert, el finançament per part de la Generalitat, la forma de pagament i les causes d'extinció.
Tretze. Garantia definitiva
Abans de la formalització del concert, i en el termini de 15 dies comptador des de la notificació de l'adjudicació, el titular del centre concertat ha de constituir una garantia definitiva per l'import establit.
La garantia esmentada es pot constituir en metàl·lic, amb un aval bancari, amb una garantia real immobiliària o una pòlissa d'assegurament subscrita amb qualsevol entitat ben reconeguda. En el cas d'un aval bancari, s'ha de constituir amb caràcter solidari o amb la renúncia expressa al benefici d'excussió previst en l'article 1830 del Codi Civil.
Per a la constitució i la tramitació de les garanties, cal ajustar-se al que disposen el capítol primer del títol quart de la Llei 30/2007, de 30 d'octubre, de Contractes del Sector Públic, i l'Orde de 14 de febrer de 1986, de la Conselleria d'Economia i Hisenda, per la qual regula el procediment de constitució i devolució de fiances.
Siga quina siga la forma triada per a formalitzar la garantia, esta s'ha de depositar en els servicis territorials de la Conselleria d'Economia i Hisenda de la província corresponent, els quals han de lliurar al beneficiari la carta de pagament que acredita el depòsit, el qual l'ha de presentar en la Direcció General de Drogodependències.
Catorze. Competència per a la subscripció i prerrogatives
Es delega per a la facultat per a la subscripció de concerts, i també de les addendes de modificació i cessió, el titular de la Direcció General de Drogodependències.
Igualment, li correspon la prerrogativa d'interpretar els concerts, resoldre els dubtes que en presenten el compliment i la interpretació, acordar-ne la resolució i determinar els efectes que tinga la resolució.
Contra els actes que s'han dit s'hi poden interposar els recursos admissibles en dret.
Quinze. Obligacions de les parts
1. Són obligacions de la Generalitat les següents:
- Abonar al titular del centre concertat l'import de la subvenció fixada en el concert per a les places ocupades.
- Abonar al titular del centre concertat l'import de la subvenció corresponent a les places concertades no ocupades. En el cas que la manca d'ocupació d'una plaça siga imputable al centre, el titular no té dret a percebre cap quantia per la plaça.
- Comunicar al titular del centre concertat, amb l'antelació suficient, qualsevol circumstància que afecte el concert subscrit.
2. Com a part firmant dels concerts i com a destinataris de fons públics, són obligacions dels titulars dels centres concertats les establides en l'article 11 del Decret 51/1999 i en l'article 47.4.b del Text Refós de la Llei de la Hisenda Pública de la Generalitat Valenciana, i en particular:
- Posar a disposició de la Generalitat el nombre de places previst en el concert, atendre els requeriments que li faça l'Administració respecte a la cobertura de les places i mantindre els nivells de qualitat en la prestació assistencial.
- Acreditar, durant l'execució del concert, la realització de l'activitat en què es fonamenta la formalització de l'acord, i també el compliment dels requisits i les condicions que l'han determinat.
- Acreditar, abans de la subscripció del concert i al començament de cada exercici en què tinga vigència, el compliment de les obligacions tributàries i amb la Seguretat Social, excepte quan hi haja alguna exempció a l'obligació que s'ha dit.
- Disposar dels mitjans humans i materials que establisca com a indispensables la Generalitat per al període de vigència del concert.
- Complir les ordes i instruccions que dicten els òrgans de la Conselleria de Sanitat per a garantir la prestació adequada del servici públic.
- Facilitar a la Direcció General de Drogodependències tota la informació econòmica, fiscal, laboral, tècnica i de qualsevol altra índole que li sol·licite i que resulte necessària per a l'execució del concert.
- Assumir les actuacions de control financer que corresponen a la Intervenció General de la Generalitat.
- Sotmetre's a la funció inspectora dels òrgans competents de la Generalitat.
- Comunicar de manera fefaent a la Direcció General de Drogodependències qualsevol subvenció concedida per altres organismes públics o privats l'objecte de la qual siga el finançament dels costos de manteniment del centre.
- Mantindre els centres de caràcter residencial (UDR i VT) oberts tots els dies de vigència del concert, inclosos caps de setmana i períodes vacacionals, a fi que no es produïsquen trasllats innecessaris dels usuaris, excepte si tenen una autorització expressa de la Direcció General de Drogodependències.
- Enviar a les unitats de Conductes Addictives (UCA) un informe trimestral de l'avaluació clínica del procés de les persones ateses.
- Temporalitzar els programes de tractament que es facen en les places concertades en els diferents centres d'acord amb la duració següent: estada en UDR, entre 4 i 6 mesos; estada en CD, entre 10 i 12 mesos, i estada en VT, entre 4 i 6 mesos. La prolongació del tractament la motiva un informe favorable de l'equip terapèutic de la UCA a instància del centre.
- No alterar la finalitat dels fons rebuts, i també complir les obligacions que establix la legislació per als perceptors de fons públics.
- Justificar convenientment els despeses i ingressos de la forma i en els terminis establits en esta orde.
- Subscriure, després de la formalització del concert, una pòlissa d'assegurances que cobrisca la responsabilitat civil que resulte de les accions dels treballadors i usuaris del centre, i també les contingències derivades per invalidesa i defunció en el cas d'accident dels usuaris, tot això en l'àmbit de la gestió del servici objecte del concert.
- Els centres concertats han de fer constar en la documentació i en la publicitat la condició de centres concertats amb la Generalitat per a l'atenció i prevenció de les drogodependències.
Títol III
Finançament dels concerts
Setze. Consignació pressupostària
1. El finançament dels concerts regulats en esta orde es consigna durant el període de vigència en els pressupostos de la Generalitat a càrrec del programa 25.17.98.9487.200.61.1, per mitjà de la línia de subvenció T4913, amb la condició que hi haja crèdit adequat i suficient en els pressupostos de la Generalitat per als exercicis econòmics 2010-2011.
2. L'import del crèdit que es pretén destinar al finançament dels concerts regulats en esta orde és el següent:
Any 2010 4.976.615,04 €
Any 2011 5.699.428,00 €
Dèsset. Finançament
1. El finançament correspon al 100% del cost dels servicis, a fi de materialitzar el principi de gratuïtat de les prestacions assistencials, previst en l'article 9.4 del Decret Legislatiu 1/2003, d'1 d'abril, del Consell de la Generalitat, pel qual aprova el Text Refós de la Llei sobre Drogodependències i Altres Trastorns Addictius.
2. S'entenen incloses en el cost dels servicis les despeses de funcionament i manteniment del local, les corresponents al personal i les relatives a l'aplicació del programa terapèutic i a la manutenció dels usuaris. Queda exclosa d'este finançament qualsevol despesa no compresa entre les anteriors.
3. S'establixen com a aportació de la Generalitat, en concepte de finançament dels servicis prestats, les quantitats següents per cada plaça ocupada:
Any 2010
Unitats de deshabituació residencial (UDR): 365 dies, plaça - dia: 45 €.
Centres de dia (CD): 248 dies, plaça - dia: 9 ?.
Vivendes tutelades (VT): 365 dies, plaça - dia: 20 €.
Any 2011
Unitats de deshabituació residencial (UDR): 365 dies, plaça - dia: 45,68 €.
Centres de dia (CD): 248 dies, plaça - dia: 9,14 €.
Vivendes tutelades (VT): 365 dies, plaça - dia: 20,30 €.
4. La quantitat que perceben els centres en concepte de places desocupades és del 50% de la quantitat establida per a cada plaça ocupada.
Díhuit. Revisió dels mòduls
1. Les quantitats corresponents als mòduls diaris durant la vigència del concert no estan subjectes a revisió, perquè ja està previst que s'actualitzen per a cada anualitat.
2. Els preus que s'establisquen en els concerts, tant per a cada plaça ocupada com per a cada plaça no ocupada, comprenen tots els conceptes que la Conselleria de Sanitat ha d'abonar per cada plaça concertada, i s'hi entén inclòs l'IVA i qualsevol altre tribut, taxa o impost.
Títol IV
Execució dels concerts
Dènou. Sistema de pagaments dels concerts
El pagament dels concerts de places s'efectua d'acord amb el que establix la legislació vigent en el moment de fer-lo; no obstant això, i sempre que això estiga permés, per mitjà del pagament fraccionat de la quantia total anual del concert per trimestres anticipats, fent el lliurament corresponent al tercer trimestre amb la justificació prèvia de la suma anticipada en el primer trimestre, i el lliurament corresponent al quart trimestre, amb la justificació prèvia de la totalitat de la despesa objecte de la subvenció corresponent als tres primers trimestres, i fent les regularitzacions pertinents, segons les justificacions presentades. En tot cas, durant el mes de gener de l'exercici següent, els beneficiaris de les transferències corrents esmentades han de justificar la totalitat de la despesa anual objecte del concert, i en eixe moment se'n fa la liquidació, de la qual pot derivar-se una nova regularització, que implica l'exigència de reintegrament dels imports percebuts indegudament, en el cas que la justificació siga insuficient. Per a això, els beneficiaris han d'aportar els justificants de despesa corresponents a cada trimestre en el mes natural següent.
No obstant això, com que es tracta de transferències corrents de caràcter plurianual, a l'inici del segon exercici de vigència del concert es pot efectuar la bestreta del primer trimestre, amb independència de la situació en què es trobe la regularització econòmica de l'exercici anterior.
El pagament es fa atenent el règim excepcional previst en les lleis anuals de pressupostos i, si no hi ha cap previsió expressa, d'acord amb el sistema general previst en l'article 47 del Text Refós de la Llei de la Hisenda Pública Valenciana, ajustat a la modalitat següent:
- Un 40% de l'import es pot alliberar immediatament una vegada concedida.
- Un 20% es paga després de l'aportació i comprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
- La paga la Generalitat quan el beneficiari justifica el compliment del que s'acorda.
No obstant això, i d'acord amb el que establix la base dotze, el règim de pagaments aplicable al concert queda reflectit en el document administratiu en què es formalitze.
Abans de tots i cada un dels pagaments, és necessària la proposta de bestreta o, si és el cas, la certificació de conformitat de la comprovació i aprovació de la documentació justificativa, i també acreditativa del compliment dels fins que justifiquen la concessió de la subvenció, per part de la director general de Drogodependències.
No es pot pagar el concert si el beneficiari no es troba al corrent en el compliment de les obligacions tributàries i de la Seguretat Social o si és deutor per una resolució de reintegrament.
Vint. Garanties per bestretes de pagaments
Quan es produïsquen bestretes de pagament, el beneficiari de la subvenció està obligat a garantir, d'acord amb el que establix l'article 11.6 del Decret 51/1999, de 30 de març, del Govern Valencià, pel qual regula les normes a què s'han de sotmetre els concerts que fa l'Administració de la Generalitat amb els centres d'iniciativa social de titularitat privada, un 6% del total de la subvenció inherent al concert.
Per a això, s'entén per bestretes de pagament les quantitats que es lliuren a favor del beneficiari abans de justificar la despesa corresponent.
Queden exceptuades d'esta obligació les entitats sense finalitat lucrativa en què concórreguen les circumstàncies previstes en l'apartat 47.bis.3.A del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana.
Per a la constitució i tramitació de les garanties per bestreta de pagaments cal ajustar-se al que disposa la base tretze.
Vint-i-u. Justificació
Les persones o entitats que signen els concerts estan obligades a presentar la documentació següent:
- La llista dels beneficiaris atesos mensualment, amb la indicació de les dates d'alta i baixa, si és el cas, o de qualsevol altra incidència succeïda en el servici prestat als usuaris, subscrita pel titular del centre concertat o la persona que actue en representació del centre, la qual, una vegada comprovada i aprovada per l'Administració, determina l'import efectiu de la subvenció que es percep.
- La nòmina del personal que presta servicis en el centre, amb els rebuts dels salaris referits al període que és objecte de la justificació ben subscrits pels treballadors.
- Els documents que acrediten la liquidació de les assegurances socials dels treballadors davant de l'Administració de la Seguretat Social referits al període objecte de justificació, en els quals figure la certificació bancària si s'han pagat o s'han carregat en compte.
- La llista, si és el cas, del personal col·laborador que presta servicis a canvi d'una gratificació; s'han de presentar els rebuts justificatius de la despesa, en els quals conste el nom del centre i el nom, cognom i DNI de la persona col·laboradora.
- Si hi ha en el centre treballant personal per contractes de prestació de servicis, s'han d'aportar les factures emeses per estos professionals amb les dades del NIF, el concepte pel qual se'ls retribuïx i la retenció corresponent a l'IRPF, i també les dades de l'entitat i els impostos que corresponguen.
Vint-i-dos. Minoració de l'import del concert i exigència de reintegraments d'imports indegudament percebuts
Es delega el titular de la Direcció General de Drogodependències per a la resolució dels expedients de minoració de les ajudes concedides i, si és el cas, de reintegrament de les quantitats percebudes en els casos previstos en l'article 37 de la Llei 38/2003, de 17 de novembre, General de Subvencions.
El procediment s'ha d'iniciar d'ofici com a conseqüència de la iniciativa pròpia de l'òrgan competent, d'una orde superior, de la petició reservada d'altres òrgans o de la formulació d'una denúncia. En la tramitació del procediment s'ha de garantir, en tots els casos, el dret de la persona interessada a l'audiència.
El termini màxim per a resoldre és de 6 mesos des del moment que s'inicie l'expedient de minoració o de reintegrament.
Les quantitats que s'hagen de reintegrar tenen la consideració de crèdits de naturalesa pública, pel que fa al procediment de la cobrança.
Títol V
Modificació dels concerts
Vint-i-tres. Modificacions
El titular de la Direcció General de Drogodependències, en qualsevol moment, d'ofici o a instància del titular del centre concertat, pot autoritzar variacions en les característiques del concert, quan succeïsca alguna de les causes següents:
a) Alteració del nombre o la tipologia dels mòduls dia - plaça concertats.
b) Quan es donen circumstàncies sobrevingudes o imprevistes.
c) Per raons d'interés públic ben acreditades en un expedient.
Vint-i-quatre. Audiència de les persones interessades
Les variacions que faça d'ofici l'administració exigixen, abans d'aprovar-les, que es faça el tràmit d'audiència de la persona interessada.
Una vegada adoptades, s'han de comunicar fefaentment al titular del centre, i no tenen efecte fins que no transcórreguen tres mesos des de la notificació a la persona interessada, llevat que esta accepte executar-les abans del finalització del termini que s'ha dit.
Vint-i-cinc. Modificació del preu
1. Quan les modificacions afecten el règim financer del concert, l'administració ha de compensar el contractista de manera que es mantinga l'equilibri dels supòsits econòmics que van ser considerats bàsics en l'adjudicació del concert.
2. Les modificacions que impliquen un augment de la despesa inicialment prevista per part de la Generalitat estaran condicionades al fet que hi haja crèdit adequat i suficient en els pressupostos vigents en l'exercici en què es produïsca la modificació, i també, pel que fa als exercicis futurs, a l'existència de cobertura adequada a càrrec de les previsions de despeses plurianuals que donen suport a les actuacions d'esta orde.
3. En el cas que la modificació no tinga transcendència econòmica, el titular del centre concertat no té dret a indemnització.
Vint-i-sis. Desestimació de la modificació
S'entenen desestimades les modificacions proposades pels titulars dels centres concertats que no siguen resoltes per l'administració dins d'un termini de tres mesos, comptador des de la data de la petició.
Vint-i-set. Aprovació de la modificació
Aprovada la modificació, s'ha de subscriure una addenda del concert en què s'arrepleguen les modificacions.
L'addenda no pot comportar cap alteració en el termini de vigència del concert.
Vint-i-huit. Cessió dels concerts
1. El titular de la Direcció General de Drogodependències pot autoritzar la cessió del concert subscrit en el cas de canvi de titularitat del centre concertat, sempre que es donen els requisits següents:
- Les qualitats tècniques o personals del titular anterior no han d'haver sigut determinants per a l'aprovació del concert.
- El nou titular ha de tindre les condicions exigides en estes bases per a la subscripció de concerts.
- El concert s'ha d'haver executat, almenys, en una cinquena part del temps de duració previst.
2. La formalització de la cessió s'ha de fer en una escriptura pública, després de l'autorització expressa del titular de la Direcció General de Drogodependències. En l'acord de cessió, el nou titular del centre s'ha de subrogar en tots els drets i obligacions derivats del concert subscrit en el seu moment amb el titular anterior.
Vint-i-nou. Formalització de la cessió
D'acord amb el que establix l'article anterior, si es produïx un canvi de titularitat del centre, sempre que es donen les circumstàncies que preveu, el canvi s'ha de considerar com una novació subjectiva del concert, i s'ha de tramitar d'ofici i comporta la formalització d'un nou document contractual en el si del concert la vigència del qual acaba en la data prevista per al concert originari, i el nou titular del centre s'hi subroga en tots els drets i obligacions derivats del concert subscrit amb el titular ixent, i no s'hi pot arreplegar cap modificació de les condicions establides en l'aprovació del concert inicial.
Títol VI
Incompliment i extinció dels concerts
Trenta. Incompliment i extinció
Pel que fa a l'incompliment i l'extinció dels concerts, cal ajustar-se al que disposen els títols VII i VIII del Decret 51/1999, de 30 de març, del Govern Valencià, pel qual aprova el reglament que regula les normes a què s'han de sotmetre els concerts que celebra l'Administració de la Generalitat amb els centres d'iniciativa social de titularitat privada.